Udover katolikker blev også andre reformationstænkere, som afveg fra den officielt kanoniserede lære, f.eks. følgere af [[Jean Calvin|Calvin]] og [[Philipp Melanchthon]] og meget radikale lutheranere, bekæmpet. Sognepræsten [[Jørgen Lauridsen Friis]] i [[Sevel Sogn|Sevel]] blev således i 1643 afsat, fordi han i strid med den gældende bodskristendom hævdede, at anger og bod var overflødig. Friis ansøgte om benådning hos kongen, der imidlertid var meget opbragt over Friis' holdninger og mente, at hans dom var alt for mild, og at bøddelen snarere "''skulde rive hans Tunge ud af hans Hals''". Friis blev siden fængslet på [[Gammelholm|Bremerholm]], hvorfra han blev løsladt et års tid senere.<ref name=MS>Jacob Mchangama og Frederik Stjernfelt: MEN, Ytringsfrihedens historie i Danmark. S. 63. Gyldendal 2016.</ref><ref>[https://biografiskleksikon.lex.dk/J%C3%B8rgen_Friis_-_pr%C3%A6st Kornerup, Bjørn: artiklen ''Jørgen Friis (præst)'' i Dansk Biografisk Leksikon på lex.dk. Hentet 4. august 2021.]</ref>
Religion Historie